Rezoluția Parlamentului European

din 5 mai 2010

conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2008, Secțiunea I – Parlamentul European

PARLAMENTUL EUROPEAN,

având în vedere bugetul general al Uniunii Europene aferent exercițiului financiar 2008 [1],

având în vedere conturile anuale ale Comunităților Europene pentru exercițiul financiar 2008 – Volumul I [SEC(2009) 1089 – C7-0173/2009] [2],

având în vedere Raportul de gestiune bugetară și financiară pentru exercițiul financiar 2008, Secțiunea I – Parlamentul European [3],

având în vedere Raportul anual al auditorului intern privind exercițiul financiar 2008,

având în vedere Raportul anual al Curții de Conturi referitor la execuția bugetului privind exercițiul financiar 2008, însoțit de răspunsurile instituțiilor [4],

având în vedere Declarația de asigurare privind fiabilitatea conturilor și legalitatea și regularitatea operațiunilor subiacente întocmită de Curtea de Conturi în temeiul articolului 248 din Tratatul CE [5],

având în vedere articolul 272 alineatul (10) și articolul 275 din Tratatul CE, articolul 314 alineatul (10) și articolul 318 din Tratatul privind funcționarea Uniunii Europene, precum și articolul 179a din Tratatul Euratom,

având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităților Europene [6] (Regulamentul financiar), în special articolele 145, 146 și 147,

având în vedere articolul 13 din normele interne privind execuția bugetului Parlamentului European [7],

având în vedere articolul 147 alineatul (1) din Regulamentul financiar, în temeiul căruia fiecare instituție a Uniunii are obligația de a lua toate măsurile necesare pentru a da curs observațiilor care însoțesc decizia de descărcare de gestiune a Parlamentului European,

având în vedere Rezoluția sa din 29 martie 2007 privind orientările pentru procedura bugetară 2008 – secțiunile II, IV, V, VI, VII, VIII și IX – și proiectul preliminar de estimare a bugetului Parlamentului European (secțiunea I) pentru procedura bugetară 2008 [8],

având în vedere articolul 77, articolul 80 alineatul (3) și anexa VI la Regulamentul său de procedură,

având în vedere raportul Comisiei pentru control bugetar (A7-0095/2010),

A. întrucât "cetățenii au dreptul să știe cum le sunt cheltuite impozitele și cum este utilizată puterea încredințată organelor politice" [9];

B. întrucât principiul "echilibrului puterilor" are o deosebită importanță în instituțiile caracterizate printr-o gestiune financiară descentralizată și întrucât acest principiu trebuie asigurat printr-o responsabilitate centrală suficient de dezvoltată pentru adecvarea sistemică a cadrului de control intern și a structurii de guvernanță;

C. întrucât o condiție pentru o responsabilizare eficientă și coerentă – obligativitatea explicării modului în care s-au utilizat fondurile publice – este ca cetățenii europeni să aibă acces la informații relevante și obiective;

D. întrucât, în conformitate cu procedura obișnuită, administrației Parlamentului i s-a trimis un chestionar, iar răspunsurile primite au fost discutate de Comisia pentru control bugetar în prezența vicepreședintelui responsabil pentru buget și a secretarului general,

Gestiunea riscurilor și guvernanța corporativă în Parlament

1. observă cu maximă satisfacție că rapoartele din ultimul deceniu privind descărcarea de gestiune acordată Parlamentului pentru executarea bugetului său au avut un rol important și au determinat evoluții pozitive în gestiunea financiară a Parlamentului, cum ar fi statutul deputaților, statutul asistenților parlamentari, precum și procesul EMAS; este hotărât să continue aceste evoluții încurajatoare în direcția unei excelențe în gestiunea financiară publică;

2. ia act de conceptul general de "guvernanță corporativă" ca fiind un ansamblu de procese, practici, politici și norme care au un impact asupra modului în care este condusă, administrată sau controlată o societate sau o instituție, cu scopul reducerii costurilor și îmbunătățirii producției;

3. reamintește că, la 12 martie 2009, Departamentul tematic pentru afaceri bugetare a prezentat un proiect de raport referitor la controlul parlamentar al execuției bugetului și propune ca Parlamentul să adopte o serie de bune practici;

4. subliniază faptul că elementele-cheie ale unei bune guvernanțe corporative cuprind transparența și deschiderea, responsabilitatea și responsabilizarea persoanelor însărcinate cu guvernanța corporativă într-o organizație;

5. definește responsabilizarea ca fiind recunoașterea și asumarea răspunderii pentru acțiuni, decizii și politici, precum și ca obligația de a raporta, de a da explicații și de a fi răspunzător pentru consecințele rezultate;

6. constată că Parlamentul este o organizație complexă în care granița dintre deciziile politice și cele administrative nu este întotdeauna clară din cauza caracterului pluristratificat al structurii de guvernanță a instituției;

7. consideră că într-un sistem de guvernanță corporativă eficient ar trebui acordată suficientă atenție rolului conducerii; consideră că directorii generali, directorii și șefii de unitate ar trebui recrutați în funcție de merit, luând în considerare egalitatea de șanse și echilibrul geografic, experiența și capacitățile de conducere;

8. consideră că sisteme mai sofisticate de control intern și de gestionare a riscurilor vor îmbunătăți responsabilizarea și vor proteja conducerea politică și administrativă de riscurile financiare și nefinanciare;

9. invită, prin urmare, serviciile competente să revizuiască și, dacă este cazul, să consolideze standardele minime de control intern pentru a include învățămintele trase și pentru a le alinia la evoluțiile din domeniul gestiunii riscurilor și al guvernanței corporative; reamintește faptul că departamentele de ordonanțare au obligația de a respecta standardele atunci când își elaborează sistemele de control intern și normele de aplicare; invită serviciile competente să solicite avizul Comisiei pentru control bugetar înainte ca standardele minime de control intern revizuite să fie trimise Biroului pentru a fi examinate și aprobate;

10. ia act de următoarele obiective ale secretarului general pentru 2008-2009:

- pregătirea pentru intrarea în vigoare a Tratatului de la Lisabona;

- pregătirile pentru alegerile europene din 2009 cu scopul de a inversa tendința de scădere a ratei de participare la vot;

- accelerarea serviciilor oferite deputaților; și

- reformarea și consolidarea Secretariatului General al Parlamentului;

11. reamintește faptul că resursele financiare ale Parlamentului cuprind bani ai contribuabililor și că orice instituție care utilizează fonduri publice are obligația de a explica modul în care au fost utilizate aceste fonduri și de a oferi informații cuprinzătoare, obiective și relevante cu privire la măsura în care aceste fonduri au fost utilizate în scopurile prevăzute și în conformitate cu principiile bunei gestiuni financiare (economie, eficiență, eficacitate) și transparenței;

12. reamintește că toate subvențiile sunt supuse principiului transparenței și al egalității de tratament, în special articolului 109 alineatul (1) și articolului 110 alineatul (2) din Regulamentul financiar, precum și articolului 169 din Regulamentul (CE, Euratom) nr. 2342/2002 al Comisiei [10] (normele de aplicare); subliniază că acest lucru se aplică tuturor beneficiarilor fondurilor Uniunii, inclusiv personalului Parlamentului și rudelor lor care primesc subvenții pentru excursii private (pentru schi etc.); solicită administrației să examineze în continuare aceste plăți;

Riscuri pentru reputație

13. subliniază că anumite riscuri pentru reputație sunt mult mai periculoase decât riscurile financiare și invită secretarul general și ordonatorii de credite să evalueze pe deplin profilul de risc al Parlamentului;

14. salută înființarea postului de manager de risc la 24 februarie 2010 și solicită nou numitului manager de risc să informeze comisiile competente cât mai repede posibil cu privire la conceperea unei abordări și a unei strategii de gestionare a riscurilor care să fie adoptată în viitor;

15. observă că rolul și funcția unui manager de risc ar trebui să constea în asistența prin consultanță și coordonare oferită ordonatorilor de credite la gestionarea de către aceștia a riscurilor;

16. subliniază că independența, rolul și desfășurarea activității managerului de riscuri sunt importante; constată și salută faptul că managerul de risc va fi în subordinea directă a cabinetului secretarului general;

17. invită pe secretarul general, ca parte integrantă din procedura de descărcare de gestiune, să prezinte Comisiei pentru control bugetar un raport anual cu privire la activitățile managerului de riscuri;

18. subliniază faptul că intrarea în vigoare a Tratatului de la Lisabona a sporit competențele Parlamentului, iar volumul de muncă al deputaților și al personalului lor auxiliar a crescut; consideră că, în toate locurile de desfășurare a activității, condițiile de lucru ar trebui să reflecte în mod adecvat nevoia crescută de forță de muncă și de materiale;

19. în această privință, reamintește concluziile sale privind lucrările de renovare legate de azbest și solicită secretarului general să prezinte un raport privind rezultatele operaționale și financiare ale lucrărilor și eventualele nevoi viitoare de măsuri corective ulterioare;

20. atrage atenția asupra faptului că plata cheltuielilor legate de renovările din Strasbourg în urma accidentului din 7 august 2008 nu trebuie suportată de contribuabilii europeni;

21. propune ca chestionarul privind clădirile și răspunsurile la acesta să fie transmise simultan Comisiei pentru control bugetar și Comisiei pentru bugete;

22. subliniază că valoarea adăugată a Europarl TV este foarte mică, din cauza audienței scăzute; consideră că finanțarea și întregul proiect Europarl TV ar trebui reanalizate;

Procesul de descărcare de gestiune

23. subliniază că valoarea adăugată a procedurii parlamentare și publice care face ca Parlamentul să își acorde sieși descărcarea de gestiune constituie încă o posibilitate de a exercita, în public, un control critic asupra gestiunii financiare a instituției, înlesnind astfel înțelegerea de către cetățenii europeni a organizării, a structurii de guvernanță și a metodelor de lucru specifice ale Parlamentului;

24. atrage atenția asupra nevoii de a reduce și mai mult riscurile în gestiunea financiară a Parlamentului, unde până și deficiențele minore pot provoca daune considerabile pentru reputație, punând în umbră realizările în materie de politici ale Parlamentului, și le reamintește deputaților și personalului acestuia de responsabilitatea care le revine de a asigura o bună gestiune financiară a Parlamentului;

25. subliniază faptul că este necesar un control critic pentru a garanta că responsabilii financiari ai Parlamentului își asumă întreaga răspundere, deoarece doar o transparență deplină și completă oferă cetățenilor Uniunii o bună cunoaștere a gestiunii financiare a Parlamentului și a folosirii de către acesta a banilor contribuabililor;

Activitățile Comisiei pentru control bugetar

26. subliniază că Parlamentul, ca instituție, este preocupat în mod deosebit de transparența totală a gestiunii sale financiare; se așteaptă, prin urmare, din partea Comisiei sale pentru control bugetar să își respecte în întregime rolul parlamentar specific și important, subliniind în mod clar unde se pot aduce îmbunătățiri, așa cum procedează în cazul altor instituții;

27. înțelege pe deplin că o analiză obiectivă, profesională și cuprinzătoare a structurilor și a procedurilor decizionale și de conducere complexe este solicitantă și de durată și recomandă o mai bună dotare a Comisiei pentru control bugetar pentru ca aceasta să își poată îndeplini sarcinile tot mai solicitante, prin consolidarea substanțială a organigramei secretariatului comisiei;

28. subliniază faptul că formularea articolului 317 din Tratatul privind funcționarea Uniunii Europene (introdusă prin Tratatul de la Lisabona) constituie o foarte mare provocare pentru activitățile de control ale Parlamentului;

29. subliniază că suplimentarea cu personal a secretariatelor comisiilor nu se poate face pe baza unor parametri pur cantitativi și invită secretarul general să includă și parametri calitativi bine definiți;

30. subliniază în continuare că activitățile parlamentare tradiționale, cum ar fi controlul critic asupra utilizării banilor publici, trebuie să constituie o parte integrantă din activitatea centrală a instituției la toate nivelurile;

Îmbunătățirea proceselor administrative

31. ia act de tradiția conform căreia Comisia pentru control bugetar, în rapoartele sale de descărcare de gestiune, cere administrației să îi furnizeze informații referitoare la diverse subiecte; recomandă ca aceste informații să fie trimise direct președintelui Comisiei pentru control bugetar și să fie publicate – pentru a informa atât membrii comisiei, cât și cetățenii Uniunii – pe pagina de internet a comisiei în cauză, de îndată ce sunt primite de președintele acesteia;

32. ar aprecia disponibilitatea secretarului general pentru un schimb de opinii cu comisia competentă în fond cu privire la răspunsurile date de administrație la solicitările incluse în rezoluțiile de descărcare de gestiune, la reuniunea ordinară a comisiei din septembrie din fiecare an;

Prezentarea conturilor Parlamentului

33. ia act de cifrele cu care au fost închise conturile Parlamentului pentru exercițiul financiar 2008, și anume:

(a)Credite disponibile

credite pentru 2008: | 1452517167 |

reportări neautomate din exercițiul financiar 2007: | 43800036 |

reportări automate din exercițiul financiar 2007: | 225239332 |

credite din venituri alocate pentru 2008: | 47551735 |

reportări de venituri alocate din exercițiul financiar 2007: | 38325182 |

Total | 1807433452 |

(b)Utilizarea creditelor în exercițiul financiar 2008

angajamente: | 1723369531 |

plăți efectuate: | 1488856868 |

plăți restante și credite neangajate provenind din venituri alocate: | 232944667 |

credite reportate automat, inclusiv cele provenind din venituri alocate: | 232944667 |

credite reportate neautomat: | 8315729 |

credite anulate: | 70722045 |

(c)Venituri bugetare

încasate în 2008: | 151054374 |

(d)Total bilanț la 31 decembrie 2008 | 1782229891 |

34. observă că totalul plăților aferente creditelor din exercițiul 2008, inclusiv reportările automate și neautomate pentru 2009 ale acestor credite, corespunde unei proporții de 94 % din totalul creditelor pentru 2008;

35. observă că bugetul Uniunii Europene pentru 2008 a avut credite de angajament în total de 129150 milioane EUR, din care bugetul Parlamentului a reprezentat 1453 milioane EUR; observă în continuare că această cifră reprezintă puțin peste 1 % din bugetul Uniunii și, respectiv, 19,48 % din cele 7284 de milioane EUR destinate cheltuielilor administrative ale instituțiilor Uniunii Europene în ansamblu;

Creanțe pe termen scurt

36. ia act de faptul că guvernul belgian a rambursat Parlamentului 85896389 EUR la începutul anului 2010; invită secretarul general să informeze la timp Comisia pentru control bugetar cu privire la modul în care vor fi utilizați banii respectivi;

Achiziții publice

37. observă că Serviciul de Audit Intern a efectuat un audit cuprinzător al gestiunii și controlului procesului de achiziții publice din Parlament în 2004 și 2005 și că raportul final adoptat la 31 martie 2006 conținea 144 de măsuri specifice de pus în aplicare până la 31 martie 2008;

38. salută faptul că Serviciul de Audit Intern a început în 2008 o nouă serie de audituri pentru a reevalua nivelul de realizare a celor 144 de măsuri specifice și observă că aceste noi audituri erau în curs de desfășurare la sfârșitul lui 2009;

39. atrage atenția asupra faptului că achizițiile publice, ca interfață între sectorul public și cel privat, constituie un domeniu cu grad sporit de risc, căruia trebuie să i se acorde permanent o atenție deosebită;

40. reamintește că în fiecare etapă a procesului de achiziție – evaluarea inițială a necesităților, pregătirea procedurii de ofertare, redactarea cererilor de oferte și a caietului de sarcini, contactarea ofertanților, deschiderea ofertelor, evaluarea ofertelor, decizia de atribuire, încheierea contractelor – există riscuri semnificative pentru realizarea obiectivelor sus-menționate din cauza mediului juridic complex și a necesităților faptice;

41. invită pe secretarul general să asigure continuarea cursurilor speciale de formare cu privire la achizițiile publice și că acestea sunt urmate de personalul responsabil cu achizițiile, să asigure recunoașterea ca funcție specializată în registrul de competențe profesionale al Parlamentului a personalului responsabil cu achizițiile, funcție ce trebuie ocupată numai de personal intern, considerată ca având un "caracter sensibil", supusă unei proceduri adecvate de rotație și/sau altor măsuri de control;

Reforma Regulamentului financiar

42. invită secretarul general să participe activ la următoarea revizuire trienală a Regulamentului financiar, oferind consiliere în materie administrativă în domenii în care este necesară reforma;

Raportul anual privind contractele atribuite

43. ia act de faptul că serviciile centrale, pe baza informațiilor furnizate de departamentele de ordonanțare, elaborează Raportul anual [11] privind contractele atribuite în 2008, adresat autorității bugetare, cu următoarea defalcare a tuturor contractelor atribuite în 2008 și 2007:

Tipul contractului | 2008 | 2007 |

Număr | Procentaj | Număr | Procentaj |

Servicii | 240 | 67 % | 161 | 65 % |

Bunuri | 59 | 17 % | 48 | 19 % |

Lucrări | 44 | 12 % | 28 | 11 % |

Clădiri | 15 | 4 % | 12 | 5 % |

Total | 358 | 100 % | 249 | 100 % |

Tipul contractului | 2008 | 2007 |

Valoare (EUR) | Procentaj | Valoare (EUR) | Procentaj |

Servicii | 454672969 | 67 % | 218201103 | 66 % |

Bunuri | 22868680 | 3 % | 42443126 | 13 % |

Lucrări | 81247056 | 12 % | 16449758 | 5 % |

Clădiri | 123429315 | 18 % | 54387707 | 16 % |

Total | 682218020 | 100 % | 331481694 | 100 % |

(Raportul anual privind contractele atribuite de Parlamentul European, 2008, pagina 4)

44. ia act de defalcarea contractelor atribuite în 2008 și 2007 pe tip de procedură utilizată, prezentată mai jos:

Tipul procedurii | 2008 | 2007 |

Număr | Procentaj | Număr | Procentaj |

Deschisă | 126 | 35 % | 85 | 34 % |

Restrânsă | 14 | 4 % | 10 | 4 % |

Negociată | 218 | 61 % | 154 | 62 % |

Total | 358 | 100 % | 249 | 100 % |

Tipul procedurii | 2008 | 2007 |

Valoare (EUR) | Procentaj | Valoare (EUR) | Procentaj |

Deschisă | 345415316 | 51 % | 162124519 | 49 % |

Restrânsă | 139782362 | 20 % | 59593905 | 18 % |

Negociată | 197020342 | 29 % | 109763270 | 33 % |

Total | 682218020 | 100 % | 331481694 | 100 % |

(Raportul anual privind contractele atribuite de Parlamentul European, 2008, pagina 6)

45. observă că, dintr-un total de 358 de contracte atribuite în 2008, 140 au avut la bază proceduri deschise sau restrânse (valoarea lor fiind de 485,2 milioane EUR), iar 218 au avut la bază proceduri negociate (valoarea lor fiind de 197 milioane EUR);

Proceduri negociate excepționale

46. observă în special majorarea considerabilă în 2008 a numărului de proceduri negociate excepționale, așa cum se arată în defalcarea de mai jos:

| 2008 | 2007 |

Număr | % din contractele totale ale DG | Număr | % din contractele totale ale DG |

DG PRES (fără DIT) | 8 | 44,44 % | 6 | 37,50 % |

DG IPOL | 0 | 0,00 % | 0 | 0,00 % |

DG EXPO | 3 | 75,00 % | 1 | 20,00 % |

DG COMM (fără Dir. pentru bibliotecă) | 16 | 16,00 % | 9 | 13,64 % |

DG PERS | 0 | 0,00 % | 1 | 9,09 % |

DG INLO (fără Dir. de interpretare) | 35 | 34,31 % | 19 | 21,84 % |

DG INTE (fosta Dir. de interpretare) | 9 | 56,25 % | 3 | 33,33 % |

DG TRAD (fără Dir. de editare) | 0 | 0,00 % | 1 | 25,00 % |

DG ITEC (fostele direcții de editare și TI) | 9 | 56,25 % | 2 | 33,33 % |

DG FINS | 0 | 0,00 % | 0 | 0,00 % |

Serviciul Juridic | 0 | 0,00 % | 0 | 0,00 % |

Total Parlament | 80 | 22,35 % | 42 | 16,87 % |

(Raportul anual privind contractele atribuite de Parlamentul European, 2008, pagina 9)

47. observă că proporția de proceduri negociate excepționale a crescut atât ca număr, cât și ca pondere în cazul a șase ordonatori de credite delegați;

Articolul 54 din normele de aplicare [12]

48. reamintește că articolul 54 din normele de aplicare prevede următoarele: "Dacă proporția procedurilor negociate din numărul de contracte adjudecate de către același ordonator de credite delegat crește considerabil față de exercițiile anterioare sau dacă proporția în cauză este cu mult mai mare decât media înregistrată pentru instituție, ordonatorul de credite responsabil prezintă instituției un raport precizând măsurile luate pentru inversarea acestei tendințe";

49. consideră că creșterea înregistrată între 2007 și 2008 obligă în mod clar ordonatorii de credite să ia măsuri pentru "inversarea tendinței"; invită secretarul general să prezinte Comisiei pentru control bugetar, până la 1 septembrie 2010, un raport privind măsurile luate;

50. invită ordonatorii de credite să prezinte autorității care acordă descărcarea de gestiune – pentru exercițiul financiar 2009 și după aceea – mai multe informații care să permită o supraveghere mai detaliată a utilizării de către Parlament a procedurilor negociate excepționale (articolele 126 și 127 din normele de aplicare), incluzând în raportul lor anual de activitate o anexă în care să existe informații clare privind:

- motivul pentru care a fost necesar în primul rând să se încheie un contract în temeiul articolelor 126 și 127 din normele de aplicare;

- motivul pentru care ordonatorul de credite a considerat că un anumit contract se încadrează întruna dintre categoriile stabilite ("nu au fost depuse oferte corespunzătoare", "motive tehnice sau artistice", "urgență" etc.) la articolul 126 alineatul (1) și la articolul 127 alineatul (1);

- numărul de candidați cu care s-au desfășurat negocieri; și

- criteriile de acceptabilitate a ofertei;

51. invită în continuare Unitatea financiară centrală să consolideze informațiile ce vor fi incluse în respectiva anexă nouă la "Raportul anual privind contractele atribuite de Parlamentul European";

Declarațiile responsabililor din cadrul Parlamentului

52. reamintește faptul că la articolul 8 alineatele (9)-(11) din Normele interne privind execuția bugetului Parlamentului European se prevede că secretarul general, în calitate de ordonator de credite delegat principal, emite o declarație în care specifică dacă bugetul Parlamentului a fost executat în conformitate cu principiile bunei gestiuni financiare și dacă cadrul de control instituit oferă garanțiile necesare privind legalitatea și regularitatea operațiunilor subiacente;

53. reamintește în continuare că declarația emisă de ordonatorul de credite delegat principal se bazează pe declarațiile emise de directorii generali în calitatea lor de ordonatori de credite delegați;

54. constată că fostul secretar general, în declarația sa din 4 martie 2009 [13];

- a observat că niciun ordonator de credite nu a formulat rezerve în declarația sa; și

- a certificat că deține asigurări rezonabile că bugetul Parlamentului a fost executat conform principiilor bunei gestiuni financiare, iar cadrul de control instituit oferă garanțiile necesare privind legalitatea și regularitatea operațiunilor subiacente;

55. observă în continuare că ordonatorul de credite delegat principal a afirmat, de asemenea, că declarația se bazează pe propria judecată, pe rapoartele de audit intern primite, pe activitățile centrale de monitorizare și de sprijin pentru gestiunea financiară realizate în numele său și la cererea sa și pe toate celelalte informații pe care le-a avut la dispoziție;

Articolul 60 alineatele (4) și (7) din Regulamentul financiar [14]

56. observă că la articolul 60 alineatul (4) din Regulamentul financiar se prevede că fiecare ordonator de credite delegat "stabilește […] procedurile interne de gestiune și de control adecvate pentru îndeplinirea sarcinilor sale […]" și că la articolul 60 alineatul (7) al doilea paragraf din Regulamentul financiar se prevede că același actor din gestiunea financiară trebuie să raporteze cu privire la "eficiența și eficacitatea" sistemelor introduse de el;

Nu toate rapoartele anuale de activitate au respectat Regulamentul financiar

57. observă în continuare că doar anumiți directori generali "au prezentat riscurile asociate operațiunilor lor sau au prezentat rapoarte cu privire la funcționarea sistemelor lor de control intern" (răspunsul la întrebarea 4.2.1), în timp ce la articolul 60 alineatul (7) al doilea paragraf din Regulamentul financiar se precizează clar că ordonatorii de credite prezintă în raportul anual de activitate eficiența și eficacitatea sistemului de control intern;

Sunt oare cerințele de raportare prea vagi?

58. observă că această nerespectare a fost "fără îndoială cauzată de faptul că instrucțiunile pentru redactarea rapoartelor anuale de activitate pentru 2008 au lăsat ordonatorilor de credite delegați o mai mare libertate în ceea ce privește modalitatea de raportare, în special în privința sistemelor lor de control intern" (răspunsul la întrebarea 4.2); este mulțumit totuși să constate că, în ceea ce privește rapoartele pentru 2009, instrucțiunile au fost mai stricte în această privință și speră ca toți directorii generali să acționeze în consecință;

59. reamintește că obiectivul unui sistem de control intern este să asigure corectitudinea cheltuielilor în conformitate cu Regulamentul financiar;

60. subliniază că în orice sistem de gestiune financiară trebuie să existe mecanisme de control adecvate atunci când se autorizează cheltuielile;

61. invită, prin urmare, secretarul general să informeze autoritatea care acordă descărcarea de gestiune cât mai rapid posibil și, în orice caz, până cel târziu la 31 decembrie 2010 cu privire la măsurile exacte – și termenele de aplicare – pe care le-a adoptat sau pe care le va adopta în vederea consolidării sistemului de control intern și, în special, în ceea ce privește:

- garantarea faptului că rapoartele de activitate ale tuturor ordonatorilor de credite respectă integral articolul 60 alineatul (7) din Regulamentul financiar;

- obținerea unor rapoarte anuale de activitate mai clare, mai scurte, mai precise, mai relevante și mai profesioniste menite să ofere autorității care acordă descărcarea de gestiune informații relevante cu privire la utilizarea de către Parlament a banilor publici, precum și adoptarea oricăror alte măsuri necesare pentru ca secretarul general să emită o declarație de asigurare pertinentă;

- efectuarea unor controale interne privind procedurile negociate și restrânse începând din 2008; intensificarea acestor controale interne;

- publicarea unei liste anuale complete a tuturor societăților cărora li s-au acordat contracte negociate și restrânse începând din 2008;

Raportul anual al Curții de Conturi referitor la execuția bugetului privind exercițiul financiar 2008

Factorul de multiplicare aplicabil salariilor

62. constată că Parlamentul și Comitetul Economic și Social European continuă să aplice dispozițiile din Statutul funcționarilor referitoare la factorul de multiplicare la fel ca în exercițiile anterioare în așteptarea hotărârii definitive a Curții de Justiție în cauzele înaintate în această privință de personalul celor două instituții;

Rambursarea cheltuielilor de cazare efectuate în misiune

63. observă că, încă din exercițiul financiar 2004, Curtea de Conturi a invitat Parlamentul să se asigure că cheltuielile de cazare efectuate în misiune sunt decontate în conformitate cu Statutul funcționarilor; recunoaște eforturile depuse de DG Personal pentru a simplifica și a raționaliza gestionarea misiunilor;

64. ia act de răspunsul administrației și atrage atenția asupra faptului că "baza bugetară" nu poate fi utilizată pentru a eluda cadrul de reglementare; consideră că acestui aspect ar trebui să i se acorde o atenție specială în cadrul revizuirii viitoare a Statutului funcționarilor;

65. se așteaptă ca decidenții săi principali pentru acest domeniu – Biroul, secretarul general și directorul general pentru personal – să ia măsurile necesare cât mai curând posibil pentru a se asigura că normele și procedurile interne ale Parlamentului referitoare la misiuni respectă pe deplin și consecvent principiul bunei gestiuni financiare și Statutul funcționarilor;

Indemnizațiile de asistență acordate deputaților

66. constată și felicită serviciile pentru volumul considerabil de lucru efectuat în exercițiul de regularizare pentru cheltuielile de asistență parlamentară acoperite în perioada 2004-2008;

67. invită secretarul general, directorul general al DG Personal și directorul general al DG Inovare și Asistență Tehnică să analizeze cât de mult pot fi folosite noile tehnologii de videoconferință ca mijloc de reducere a costurilor misiunilor; atrage atenția în special asupra utilizării programelor informatice de tip Open Source ca mijloc sigur și ieftin de desfășurare a videoconferințelor;

68. observă în continuare că este de așteptat ca noul sistem care a început să fie aplicat la 14 iulie 2009 să garanteze o respectare adecvată a normelor și a principiilor pertinente și să ofere cea mai bună garanție de transparență, legalitate și bună gestiune financiară a indemnizației de asistență parlamentară;

Deputații ca persoane publice

69. sprijină dreptul contribuabililor de a controla utilizarea de către deputați, ca persoane publice, a contribuției lor și invită deputații să acorde o atenție specială interesului public atunci când utilizează fonduri publice europene;

70. invită atât auditorul intern, cât și Curtea de Conturi, având în vedere riscurile considerabile pentru reputație în acest domeniu de politică publică, să urmărească îndeaproape funcționarea și eficiența noului cadru și să semnaleze orice deficiență și/sau posibilitate de îmbunătățire a accesului public la informațiile privind plățile către deputați, inclusiv privind cheltuielile de asistență;

Regimul de pensii complementare pentru deputați

71. reamintește observațiile Curții de Conturi din rapoartele sale anuale pentru 2006 și 2007 privind necesitatea de a institui norme clare care să definească obligațiile și responsabilitățile Parlamentului și ale membrilor fondului în caz de deficit; invită secretarul general să prezinte o propunere până la 31 decembrie 2010 pentru a soluționa această chestiune, respectând totodată decizia plenului de a nu folosi sume suplimentare provenite din impozite pentru a acoperi deficitul;

72. ia act de faptul că, la 31 decembrie 2008, fondul avea un deficit actuarial de 121844000 EUR și că, la aceeași dată, fondul a estimat beneficiile rămase de plată către membrii fondului la 276984000 EUR (anexa 11.2 la Raportul anual al Curții de Conturi pentru 2008);

73. constată că obligațiile Parlamentului se reflectă în situațiile financiare de la 31 decembrie 2008;

74. ia act de raportul auditorului independent conform căruia "provizionul pentru pensii și obligații similare a fost calculat pe baza unui randament al investițiilor de 6,5 % pe an", cifră care nu este realistă;

75. subliniază că este necesară o transparență deplină privind deciziile care urmează să fie luate de organele sale de conducere, și anume președintele, Biroul, chestorii și Conferința președinților;

76. invită Biroul să analizeze posibilitatea de a pune mai ușor la dispoziția Comisiei pentru control bugetar informațiile oferite Comisiei pentru bugete referitoare la deciziile cu implicații bugetare majore, pentru a satisface mai bine nevoile de informații ale autorității care acordă descărcarea de gestiune și ale contribuabililor europeni;

77. consideră că Biroul, în calitate de organ competent în cadrul Parlamentului pentru decizii financiare și administrative care afectează deputații și funcționarea instituției, are o responsabilitate deosebită de a consolida răspunderea democratică;

78. consideră că propunerile de buget rectificativ care vizează doar exercițiul bugetar actual sunt insuficiente ca instrument de gestiune și invită Biroul să prezinte o estimare pe cinci ani a consecințelor preconizate ale deciziilor financiare majore;

79. atrage atenția asupra faptului că aspectele legate de asumarea răspunderii în politica publică și de gestionarea riscurilor pentru reputația unei instituții publice sunt chestiuni care nu pot și nu ar trebui să fie reduse la nivelul de considerente juridice;

Rapoartele auditorului intern al Parlamentului

80. constată că Serviciul de Audit Intern a făcut parte, încă de la crearea sa, din Direcția Generală Finanțe, care reprezintă circa 30 % din bugetul Parlamentului și salută faptul că Serviciul de Audit Intern este în prezent, de la 1 septembrie 2009, în urma unei decizii a secretarului general, în subordinea directă a secretarului general, deoarece atât eficacitatea activității de audit intern, cât și percepția rolului său independent și obiectiv de către departamentele auditate vor fi sporite prin această decizie;

81. subliniază că fosta sa poziție în cadrul organizației nu a împiedicat Serviciul de Audit Intern să își îndeplinească funcțiile în conformitate cu cerințele profesionale și normative; salută noua sa poziție și se așteaptă ca aceasta să îmbunătățească fluxul de informații esențiale privind aspectele legate de riscuri de la secretarul general și, astfel, să faciliteze rolul auditorului intern de consiliere a Parlamentului pentru a face față riscurilor;

Auditul cadrului de control intern

82. observă cu satisfacție că Serviciul de Audit Intern a acordat prioritate monitorizării și consilierii în privința implementării noilor sisteme descentralizate de control intern introduse prin Regulamentul financiar, cu aplicare de la 1 ianuarie 2003;

83. observă, de asemenea, că revizuirea inițială din 2003 și 2004 a cadrului de control intern a condus la elaborarea a 14 rapoarte de audit care acoperă toate departamentele și toate serviciile centrale și care conțin 452 de acțiuni asupra cărora s-a convenit;

84. constată că o serie de prime audituri de urmărire din 2005 și 2006 au arătat că conducerea a realizat 225 dintre cele 452 de acțiuni inițiale și că dintre cele 227 de acțiuni nefinalizate 20 erau considerate a fi "critice", deoarece implicau domenii cu un nivel ridicat de expunere la riscuri și necesitau luarea unor măsuri corective urgente de către serviciile implicate;

Acțiuni deschise rămase

85. constată, de asemenea, că în urma unei a doua serii de audituri de urmărire din 2007 și 2008, rezultatul de la sfârșitul lui 2008 a arătat că, dintre cele 452 de acțiuni inițiale, 88 au rămas deschise, fiind repartizate între diferitele DG-uri după cum urmează:

DG PRES: 5

DG TRAD: 1

DG ITEC: 22 + patru acțiuni critice nefinalizate

DG INTE: 5

DG INLO 10

DG COMM: 6

DG PERS 9

DG FINS 12

Sec-Gen 18 (acțiuni centrale)

86. salută îmbunătățirile de la nivelul sistemelor de management și de control intern ale direcțiilor generale, dar își pune întrebări cu privire la numărul de acțiuni nefinalizate care arată o rată globală de finalizare de doar 80,53 % pe o perioadă relativ lungă de timp care ar fi trebuit să ofere serviciilor responsabile timp suficient pentru a întreprinde măsuri corective;

87. este pe deplin conștient că anumite departamente au fost mutate în alte direcții generale în perioada analizată; reamintește că "instituția asigură luarea de măsuri conform recomandărilor rezultate din lucrările de audit" în conformitate cu articolul 86 alineatul (3) din Regulamentul financiar și consideră nesatisfăcător faptul că recomandările de audit formulate în 2003 și 2004 nu fuseseră încă puse în aplicare în 2008;

88. subliniază că cele 88 de acțiuni nefinalizate indică faptul că mai persistă riscuri reziduale în anumite domenii și recomandă cu fermitate adoptarea rapidă a unor măsuri adecvate pentru a pune în aplicare cât mai curând cu putință recomandările restante; invită secretarul general să informeze comisia competentă cu privire la progresele înregistrate;

89. consideră că, în vederea consolidării biroului auditorului intern al Parlamentului și, astfel, a îmbunătățirii controlului financiar, ar trebui întreprinsă o analiză a acestui serviciu și ar trebui furnizate toate instrumentele care asigură îndeplinirea sarcinilor Comisiei pentru control bugetar;

90. solicită ca Parlamentul să primească, până la 30 septembrie 2010, o explicație completă și răspunsuri precise pentru a afla de ce nu a fost deschis încă noul centru pentru vizitatori;

Premiile Parlamentului European

91. consideră drept nepotrivit Premiul pentru jurnalism acordat de Parlament, dat fiind că Parlamentul nu ar trebui să acorde premii jurnaliștilor a căror sarcină este de a examina în mod critic instituțiile UE și activitatea acestora;

Grupuri politice (postul bugetar 4000)

92. constată că, în 2008, creditele înscrise la postul bugetar 4000 au fost utilizate după cum urmează:

(în EUR) |

Cuantumul disponibil de la bugetul 2008 | 81625415 |

Deputați neafiliați | 1485287 |

Cuantumuri disponibile pentru grupuri | 80140128 |

Grup | Credite alocate de la bugetul Parlamentului | Realocare [15] | Alocare suplimentară 2008 [16] | Resurse proprii și credite reportate ale grupurilor | Cheltuieli 2008 | Rata utilizării creditelor disponibile | Plafonul reportărilor [17] | Credite reportate pentru 2009 |

PPE | 19457497 | –19262 | 2256382 | 9768471 | 24057411 | 76,46 % | 11985131 | 7405677 |

PSE | 14417268 | 45992 | 1685892 | 7254341 | 16555599 | 70,74 % | 8894526 | 6847894 |

ALDE | 6685814 | –35299 | 768650 | 3008933 | 7409623 | 71,05 % | 4111557 | 3018475 |

VERTS/ALE | 2765269 | 45912 | 330540 | 1070615 | 3191911 | 75,78 % | 1713175 | 1020425 |

GUE/NGL | 2809780 | –2357 | 325919 | 971528 | 2627939 | 64,02 % | 1730809 | 1476931 |

UEN | 2764733 | –26557 | 315066 | 968265 | 2770796 | 68,90 % | 1697433 | 1250711 |

IND/DEM | 1621041 | –51389 | 176408 | 760676 | 1924007 | 76,75 % | 986929 | 582729 |

NI | 1226937 | | 141143 | 117207 | 1019401 | 68,63 % | 754612 | 392949 |

Total | 51748339 | –42960 | 6000000 | 23920036 | 59556687 | 72,96 % | 31874170 | 21995791 |

Credite suplimentare

93. reamintește că, la reuniunea sa din 19 noiembrie 2008, Biroul a decis să înscrie credite suplimentare în valoare totală de 6 milioane EUR la postul bugetar 4000 pentru a finanța o campanie de informare pentru alegerile europene din 2009 [D(2009)28076 din 15 iunie 2009];

94. constată că, la 15 decembrie 2008, Biroul a decis:

- "că limita de 50 % prevăzută la punctele 2.1.6 și 2.9.2 din Normele privind utilizarea creditelor de la postul bugetar 4000 nu se aplică creditelor suplimentare în valoare de 6 milioane EUR pe care a decis să le realoce în cadrul reuniunii sale din 19 noiembrie 2008 și că, în consecință, această sumă suplimentară ar putea fi reportată integral în 2009;

- că grupurile trebuie totuși să utilizeze aceste credite suplimentare înainte de sfârșitul lunii martie 2009 și că toate sumele neutilizate trebuie să revină în bugetul Parlamentului; și că, prin urmare,

- utilizarea acestor credite suplimentare ar trebui analizată în contextul închiderii conturilor pentru prima jumătate a exercițiului 2009, dat fiind faptul că anii electorali sunt împărțiți în două perioade de câte șase luni" [D(2009)28076 din 15 iunie 2009];

95. reamintește că, la reuniunea Biroului din 16 iunie 2009, președintele "și-a exprimat îngrijorarea cu privire la declinul global al participării la vot la aceste alegeri care a atins 43,2 %, aceasta reprezentând o problemă asupra căreia viitorul Birou va trebui să reflecteze cu atenție" (PE 426.193/BUR);

Închiderea conturilor – fără dezbatere?

96. observă că, în conformitate cu punctul 2.7.3 din Normele privind utilizarea creditelor de la postul bugetar 4000 [18], președintele a transmis rapoartele auditate depuse de grupurile politice privind utilizarea creditelor Comisiei pentru control bugetar la 8 iulie 2009 (scrisoarea 311812);

97. subliniază că, în Comunicarea sa din 15 iunie 2009 [D(2009)28076] către membrii Biroului, secretarul general a declarat că "[în] toate rapoartele, auditorii au certificat fără rezerve conformitatea cu normele a conturilor prezentate";

98. observă că, la reuniunea sa din 16 iunie 2009 (Procesul-verbal al reuniunii din 16 iunie 2009, PE 426.193/BUR):

- cu ocazia adoptării deciziei sale de închidere a conturilor grupurilor politice pentru 2008, Biroul a luat act de documentele prezentate de grupuri și le-a aprobat;

- cu ocazia adoptării deciziei sale de închidere a conturilor Grupului ITS, Biroul a avizat concluziile conținute în comunicarea secretarului general pe această temă;

- Biroul a încredințat secretarului general sarcina de a stabili cuantumul definitiv de recuperat de la un deputat și de a efectua toate regularizările necesare;

99. reamintește că, în conformitate cu punctul 2.2.3 din Normele privind utilizarea creditelor de la postul bugetar 4000, fiecare grup trebuie să aibă un sistem de control intern;

Partidele politice la nivel european

100. constată că, în 2008, creditele înscrise la postul bugetar 4020 au fost utilizate după cum urmează:

(în EUR) |

Execuția bugetului 2008 în conformitate cu acordul |

Partid | Resurse proprii | Subvenții totale PE | Venituri totale | Subvențiile ca % din cheltuielile eligibile (max. 85 %) |

PPE | 1169574,08 | 3354754,00 | 4524328,08 | 79 % |

PSE | 859853,00 | 3027647,00 | 3887500,00 | 82 % |

ELDR | 420721,36 | 1115665,00 | 1536386,36 | 83 % |

EFGP | 272909,63 | 641534,00 | 914443,63 | 70 % |

GE | 176454,75 | 536539,11 | 712993,86 | 76 % |

PDE | 78746,17 | 407693,22 | 486439,39 | 83 % |

AEN | 36619,20 | 206376,01 | 242995,21 | 85 % |

ADIE | 80187,00 | 303051,35 | 383238,35 | 85 % |

EFA | 65390,25 | 226600,00 | 291990,25 | 83 % |

EUD | 50094,08 | 153821,06 | 203915,14 | 85 % |

Total | 3210549,52 | 9973680,75 | 13184230,27 | 80 % |

101. constată că Biroul, la reuniunea sa din 17 iunie 2009, a aprobat fără dezbatere rapoartele finale privind punerea în aplicare a programelor de lucru și situațiile financiare a șapte din zece partide politice europene (Procesul-verbal al reuniunii din 17 iunie 2009, PE 426.231/BUR);

102. observă în continuare că secretarul general, în Comunicarea sa către membrii Biroului [D(2009)30444 din 15 iunie 2009], a furnizat următoarele informații:

"8. În general, rapoartele de activitate ale partidelor corespund programelor de lucru prezentate de partide atunci când au fost solicitate subvențiile. Partidele au adus modificări la programele inițiale, în special în ceea ce privește subiectele, datele și locurile reuniunilor sau ale conferințelor. Cu toate acestea, modificările nu afectează esența programelor de lucru și ar trebui acceptate pentru a oferi partidelor flexibilitatea necesară pentru a face față unui mediu politic în schimbare de-a lungul anului. Partidele au făcut, de asemenea, schimbări în bugetele lor provizorii prin intermediul transferurilor.

[…]

10. În toate rapoartele, auditorii au certificat fără rezerve conformitatea conturilor prezentate cu dispozițiile statutare ale Regulamentului (CE) nr. 2004/2003 și faptul că acestea prezentau o imagine reală și fidelă a situației partidelor politice la închiderea exercițiului financiar 2008.";

103. constată că Biroul, la reuniunea sa din 14 septembrie 2009, a aprobat rapoartele finale privind punerea în aplicare a programelor de lucru și situațiile financiare ale celor trei partide politice la nivel european ale căror rapoarte nu au fost disponibile pentru reuniunea Biroului din 17 iunie 2009, și anume ADIE (Alianța Democraților Independenți din Europa), AEN (Uniunea pentru Europa Națiunilor) și EUD (Democrații Europeni) (Procesul-verbal al reuniunii din 14 septembrie 2009, PE 426.393/BUR);

104. observă în continuare că Biroul a stabilit că ordonatorului de credite îi revenea sarcina de a recupera un sold de 90604,58 EUR de la cele trei partide în cauză (ADIE, AEN și EUD), ținând cont de suma finală a subvențiilor care trebuiau acordate acelor partide;

105. ia act de răspunsul secretarului general la punctul 96 din Rezoluția sa din 23 aprilie 2009 [19] referitor la măsurile luate ca urmare a raportului auditorului intern referitor la punerea în aplicare a dispozițiilor privind contribuțiile în favoarea partidelor politice la nivel european [20] și trimiterea la trei acțiuni care au fost "abandonate";

106. reamintește că "este necesar să se asigure un nivel maxim de transparență și control financiar al partidelor politice la nivel european finanțate de la bugetul general al Uniunii Europene", așa cum se menționează la considerentul 11 din Regulamentul (CE) nr. 2004/2003 [21];

107. subliniază că nu se poate realiza "un nivel maxim de transparență" fără (i) o aplicare minuțioasă, în special prin introducerea unei structuri-model pentru descrierea programului de lucru și pentru rapoartele de activitate finale și (ii) un număr suficient de controale ex post la fața locului ale subvențiilor aprobate de ordonatorul de credite;

108. este incapabil că înțeleagă cum poate Biroul să își respecte obligația care îi revine în temeiul articolului 209 alineatul (2) (de a hotărî "cu privire la eventuala suspendare sau reducere a unei finanțări și eventuala recuperare a sumelor acordate necorespunzător") și al articolului 209 alineatul (3) (de a aproba "raportul de activitate final și situația financiară finală a partidului politic beneficiar") din Regulamentul de procedură fără a introduce structurile-model menționate anterior care sunt cruciale pentru realizarea unei evaluări și a unui proces de plată transparente;

Fundațiile politice la nivel european

109. constată că, în 2008, creditele înscrise la postul bugetar 4030 au fost utilizate după cum urmează:

(în EUR) |

Postul bugetar 4030 – execuția aferentă exercițiului financiar 2008 |

Fundație | Abreviere | Resurse proprii | Cuantumul final al subvenției | Venit total | Subvențiile ca % din cheltuielile eligibile (max. 85 %) |

Centre for European Studies | CEE | 262293 | 1344892 | 1607184 | 84 % |

Foundation for European Progressive Studies | FEPS | 221835 | 1208436 | 1430271 | 85 % |

European Liberal Forum | ELF | 39315 | 172187 | 211502 | 81 % |

Green European Institute | GEI | 48442 | 270836 | 319278 | 85 % |

Transform Europe | TE | 23800 | 147090 | 170890 | 85 % |

Institute of European Democrats | IED | 18079 | 101108 | 119188 | 85 % |

Europa Osservatorio Sulle Politiche Dell’unione | EUROPA | 61901 | 232900 | 294801 | 84 % |

Center Maurits Coppieters | CMC | 21881 | 106608 | 128489 | 83 % |

Fondation Politique Européenne Pour La Democratie | FPED | 16635 | 120501 | 137136 | 85 % |

Foundation for EU Democracy [22] | FEUD | | | | |

Total | | 714181 | 3704558 | 4418739 | 84 % |

110. observă că Biroul, la reuniunea sa din 17 iunie 2009, a aprobat rapoartele finale privind punerea în aplicare a programelor de lucru și situațiile financiare a șase dintre cele zece fundații și a stabilit că ordonatorului de credite îi revenea sarcina de a recupera excedentul de 85437,44 EUR de la fundația Institute of European Democrats și de a plăti un sold de 482544,35 EUR celorlalte cinci fundații (Procesul-verbal al reuniunii din 17 iunie 2009, PE 426.231/BUR);

111. observă în continuare că secretarul general, în Comunicarea sa către membrii Biroului [D(2009)31289 din 15 iunie 2009], a furnizat următoarele informații:

"9. În martie 2008, cu puțin înainte de data-limită pentru depunerea cererilor de subvenționare, majoritatea fundațiilor au afirmat la reuniunea de informare cu departamentele responsabile din cadrul secretariatului că nu pot prezenta un program de lucru detaliat, și anume care să conțină locul, data și subiectul unei conferințe sau subiectul exact al unui studiu. În consecință, nu a fost posibil să se verifice dacă activitățile efectuate corespund programelor de lucru prezentate odată cu cererea de subvenționare. În cazurile în care cererea a fost detaliată corespunzător, s-a observat în mai multe rânduri că s-au făcut modificări majore, de exemplu s-a renunțat la o parte dintre evenimente sau au fost modificate subiectele unor studii.

10. Deoarece acesta este primul exercițiu de finanțare imediat după înființarea fundațiilor beneficiare, se propune acceptarea rapoartelor finale. Cu toate acestea, ar părea util ca Biroul să solicite președintelui să reamintească fundațiilor, în scrisoarea sa privind închiderea exercițiului financiar 2008, ca pe viitor să își îmbunătățească programarea activității și să justifice în rapoartele finale toate modificările aduse în decursul anului.

…

12. În toate rapoartele, auditorii au certificat fără rezerve conformitatea conturilor prezentate cu dispozițiile statutare ale Regulamentului (CE) nr. 2004/2003 și faptul că acestea prezentau o imagine reală și fidelă a situației fundațiilor politice la închiderea exercițiului financiar 2008 […]";

112. observă că Biroul, la reuniunea sa din 14 septembrie 2009, a aprobat rapoartele finale privind punerea în aplicare a programelor de lucru și situațiile financiare a trei dintre cele patru fundații politice la nivel european care nu au putut să își transmită rapoartele spre examinare pentru reuniunea din 17 iunie 2009 (European Liberal Forum – ELF, Transform Europe – TE și Fondation Politique Européenne Pour La Démocratie – FPED) [Procesul-verbal al reuniunii din 14 septembrie 2009 și Comunicarea către membrii Biroului D(2009)40444 din 9 septembrie 2009];

113. observă în continuare că Biroul a stabilit, de asemenea, că ordonatorului de credite îi revenea sarcina de a recupera excedentul de 15144,39 EUR de la ELF și 32178,58 EUR de la FPED și de a plăti un sold de 21965,56 EUR către TE și și-a amânat decizia privind închiderea exercițiului financiar al FEUD până la o reuniune ulterioară;

114. sprijină în totalitate înființarea de partide politice la nivel european și de fundații politice la nivel european, precum și activitățile acestora; consideră că o transparență deplină în ceea ce privește gestiunea financiară a partidelor și a fundațiilor și obținerea rezultatelor preconizate sunt deosebit de importante pentru cetățenii Uniunii;

115. consideră că informațiile prezentate autorității care acordă descărcarea de gestiune nu demonstrează convingător că sistemele de management și de control intern funcționează eficace și că informațiile și documentația prezentată de partide și de fundații nu sunt suficiente pentru a satisface așteptările justificate ale cetățenilor și ale contribuabililor în ceea ce privește transparența; așteaptă din partea ordonatorilor de credite să stabilească un program de controale ex post ce constituie o condiție prealabilă pentru obținerea de asigurări;

116. salută faptul că Serviciul de Audit Intern a început să urmărească punerea în aplicare a recomandărilor sale din 2007 și că acest nou raport va include, de asemenea, o examinare a fundațiilor politice la nivel european;

Punerea în aplicare a Statutului deputaților și a Statutului asistenților

117. observă că Biroul, prin Decizia din 14 septembrie 2009, a instituit un grup temporar de evaluare a punerii în aplicare a statutelor deputaților și asistenților, condus de Dagmar Roth-Behrendt, vicepreședinte, pentru a căuta soluții la problemele de ordin practic care au apărut;

118. salută această inițiativă și atrage atenția asupra necesității de a efectua ajustări la procedurile administrative și la normele actuale ținând seama de eventualele riscuri financiare și pentru reputație și fără a genera costuri suplimentare nejustificate;

119. se așteaptă ca secretarul general să fi identificat riscurile asociate noilor regimuri și costurile de administrare și control necesare pentru a limita aceste riscuri;

Posturi vacante

120. se așteaptă ca secretarul general să ia toate măsurile necesare pentru a reduce la minimum timpul în care posturile rămân vacante (maximum trei luni), contribuind astfel semnificativ la îmbunătățirea serviciilor destinate deputaților, dând posibilitatea personalului de a furniza o muncă de calitate, conform așteptărilor;

121. invită secretarul general să se asigure că anunțurile care vizează posturi vacante de șef de unitate și alte încadrări superioare sunt deschise și funcționarilor din alte instituții ale UE;

Politica imobiliară

122. reamintește apelul său ca Parlamentul să adopte o strategie pe termen lung a proprietăților și clădirilor; subliniază din nou solicitările de la punctul 30 din Rezoluția sa din 22 octombrie 2009 privind proiectul de buget general al Uniunii Europene pentru exercițiul financiar 2010, secțiunea I – Parlamentul European, secțiunea II – Consiliul, secțiunea IV – Curtea de Justiție, secțiunea V – Curtea de Conturi, secțiunea VI – Comitetul Economic și Social European, secțiunea VII – Comitetul Regiunilor, secțiunea VIII – Ombudsmanul European și secțiunea IX – Autoritatea Europeană pentru Protecția Datelor [23]; subliniază în special că o asemenea strategie a proprietăților și clădirilor trebuie, de asemenea, să ia în considerare costurile ridicate ale întreținerii clădirilor achiziționate și necesitatea pe termen mediu de a le renova; subliniază faptul că strategia proprietăților și clădirilor trebuie să asigure sustenabilitatea bugetului Parlamentului; subliniază, de asemenea, faptul că trebuie luate în considerare și cerințele care decurg din intrarea în vigoare a Tratatului de la Lisabona și se așteaptă să fie informat cu privire la rezultate;

123. în ceea ce privește birourile de informare, invită Comisia și Parlamentul să adopte de comun acord o politică imobiliară pe termen mediu și lung, care să planifice cu mult timp înainte și care să stabilească, în particular, procedurile de achiziție a proprietăților, rolul instituțiilor respective și perioadele de rambursare; subliniază că necesitatea unui astfel de acord este cu atât mai mare, cu cât Comisia și Parlamentul preferă, în prezent, forme diferite de finanțare a birourilor de informare;

Sistemul de management de mediu și audit (EMAS)

124. constată cu satisfacție că Organizația Internațională pentru Standardizare a acordat Parlamentului un certificat ISO (ISO 14001:2004) pentru sistemele sale de management de mediu pentru cele trei locuri principale de desfășurare a activității;

125. salută faptul că Parlamentul:

- este prima instituție a UE care a primit acest certificat pentru toate activitățile sale tehnice și administrative;

- și-a redus consumul de gaz și combustibil cu aproape 25 % în ultimii trei ani;

- a decis să utilizeze în proporție de 100 % energie electrică din surse regenerabile în cele trei locuri principale de desfășurare a activității, ceea ce a făcut posibilă reducerea emisiilor de dioxid de carbon (CO2) cu 17 %; și

- reciclează, transformă deșeuri organice în compost sau reutilizează mai mult de 50 % din toate deșeurile;

126. invită secretarul general să adopte măsuri menite să asigure – la toate nivelurile – o mai bună înțelegere a necesității de a evita producerea de deșeuri inutile în general și îndeosebi în ceea ce privește numărul de dosare din hârtie care se produc pentru diferitele reuniuni, dar nu se utilizează, având în vedere, în special, efortul imens de ordin economic și financiar utilizat pentru dezvoltarea infrastructurii digitale; prin urmare, sugerează îmbunătățirea utilizării echipamentului digital existent în cadrul Parlamentului;

127. se așteaptă, ca regulă generală, ca toate organele decizionale să acorde o prioritate ridicată cerințelor de mediu în toate deciziile referitoare, inter alia, la clădiri (inclusiv izolarea, geotermia, biocombustibilii și panourile fotovoltaice), transporturi și materialele de birou;

128. recomandă ca Parlamentul să participe la rambursarea cheltuielilor de transport public ale personalului pentru deplasarea între reședință și locul de muncă, așa cum se face deja în câteva state membre, în schimbul acordului de a renunța la dreptul de acces în parcările Parlamentului, deoarece un astfel de sistem ar reduce numărul de mașini care circulă în fiecare dimineață în Bruxelles și emisiile de dioxid de carbon aferente;

129. sprijină pe deplin principiul multilingvismului și ia act de Decizia Parlamentului din 24 octombrie 2007 [24] de a reinstitui traducerea completă a stenogramelor ședințelor în toate limbile oficiale și aprobă cheltuielile suplimentare în cuantum de 14840000 EUR; cere să se facă o analiză a modalităților de identificare a utilizării date diferitelor versiuni lingvistice ale stenogramelor ședințelor;

130. consideră că echipa EMAS ar trebui să funcționeze independent și să aibă suficiente resurse financiare pentru a-și desfășura activitățile; invită echipa EMAS să își transmită raportul anual președintelui Comisiei pentru control bugetar;

131. își exprimă preocuparea față de cazurile perpetue de mică delincvență din clădirile Parlamentului; solicită ca secretarul general să acorde o atenție deosebită acestei chestiuni, în vederea reducerii acestui fenomen;

Transport

132. subliniază că fiecare autoturism achiziționat de Parlament în 2009 producea emisii de CO2 care depășeau media mașinilor noi lansate pe piața Uniunii în anul respectiv; este conștient de numărul în creștere al autoturismelor performante, inclusiv al celor hibride, disponibile în prezent, care produc emisii de CO2 sub medie;

133. invită autoritățile competente să reînnoiască, până la 31 decembrie 2010, întregul parc de autoturisme sedan al Parlamentului pentru protocol și reprezentare cu autoturisme cu emisii de CO2 care să nu depășească media Uniunii pentru ultimul an pentru care sunt disponibile cifrele Comisiei, să rezerve aceste autoturisme pentru uzul președintelui, al președinților grupurilor politice și al vizitatorilor importanți și să se asigure că autoturismele aflate la dispoziția deputaților în Bruxelles și Strasbourg sunt conforme cu standardul european de emisii EURO 5 până la data menționată;

134. este surprins că majoritatea autoturismelor achiziționate în 2008 au fost considerate cele mai ecologice mașini care corespundeau nevoilor utilizatorilor; încurajează Parlamentul să sprijine utilizarea transportului public de către deputați și să revizuiască serviciul său de biciclete pentru deplasări în Bruxelles în vederea extinderii lui; solicită, de asemenea, ca Parlamentul să creeze propriul său serviciu de biciclete în timpul perioadelor de sesiune de la Strasbourg, care să fie dotat cu un număr suficient de biciclete;

Coordonarea studiilor

135. constată că în 2008 DG IPOL a angajat 7,1 milioane EUR, iar DG EXPO a angajat 499423 EUR pentru studii externe (răspunsul la întrebarea 24); invită serviciile responsabile să verifice – înainte de a solicita un nou studiu extern – dacă nu există deja un studiu similar și/sau dacă un studiu similar nu este efectuat de o altă instituție a Uniunii;

136. invită secretarul general să contacteze celelalte instituții ale UE pentru a stabili o bază de date centrală cu studiile realizate, care să poată să fie consultate și de publicul larg;

Acces la bazele de date

137. constată că totalul costurilor abonamentelor la serviciile electronice comerciale de informații a fost de 804987 EUR în 2008 și de 970484 EUR în 2009; invită serviciile competente ca, la reînnoirea contractelor, să amelioreze condițiile de acces și, astfel, să permită unui număr mai mare de utilizatori – inclusiv deputaților – să beneficieze de aceste servicii de informații;

Rambursarea cheltuielilor legate de vizitele efectuate de grupuri sponsorizate

138. solicită ca rambursarea cheltuielilor legate de vizita unui grup sponsorizat să se facă întotdeauna prin transfer bancar în contul responsabilului grupului, și nu în numerar; solicită, de asemenea, realizarea de către Parlament a unui studiu care să analizeze dacă sistemul de rambursare forfetară a cheltuielilor de deplasare suportate de grupurile de vizitatori este adecvat în raport cu diferitele puncte de plecare și destinații ale vizitelor sau dacă sistemul de rambursare a costurilor efective – supus unui plafon maxim – ar fi mai potrivit pentru acest tip de grup.

[1] JO L 71, 14.3.2008.

[2] JO C 273, 13.11.2009, p. 1.

[3] JO C 127, 5.6.2009, p. 1.

[4] JO C 269, 10.11.2009, p. 1.

[5] JO C 273, 13.11.2009, p. 122.

[6] JO L 248, 16.9.2002, p. 1.

[7] PE 349.540/Bur/ann/fin.

[8] JO C 27 E, 31.1.2008, p. 225.

[9] Inițiativa europeană în materie de transparență.

[10] JO L 357, 31.12.2002, p. 1.

[11] Disponibil la adresa: http://www.europarl.europa.eu/document/activities/cont/200911/20091120ATT64961/20091120ATT64961EN.pdf

[12] A se vedea, de asemenea: http://ec.europa.eu/budget/library/documents/implement_control/fin_rules/syn_pub_rf_modex_en.pdf

[13] Disponibilă la adresa: http://www.europarl.europa.eu/document/activities/cont/200911/20091118ATT64756/20091118ATT64756EN.pdf

[14] A se vedea, de asemenea: http://ec.europa.eu/budget/library/documents/implement_control/fin_rules/syn_pub_rf_modex_en.pdf

[] Din cauza modificărilor din componența grupurilor și deputaților neafiliați.

[] Decizia Biroului din 3 decembrie 2008.

[] În conformitate cu punctul 2.1.6 din Normele privind utilizarea creditelor de la postul bugetar 4000 și cu Decizia Biroului din 15 decembrie 2008; alocare suplimentară de utilizat până la 30 martie 2009.

[18] PE 335.475/BUR/Rev2.

[19] JO L 255, 26.9.2009, p. 3.

[20] http://www.europarl.europa.eu/document/activities/cont/200911/20091120ATT64976/20091120ATT64976EN.pdf

[21] JO L 297, 15.11.2003, p. 1.

[] Raportul final nu este încă aprobat.

[23] Texte adoptate la acea dată, P7_TA(2009)0052.

[24] Decizia Parlamentului European din 24 octombrie 2007 privind modificarea articolului 173 și introducerea articolului 173a în Regulamentul de procedură al Parlamentului European privind stenograma și înregistrarea audiovizuală a dezbaterilor (JO C 263 E, 16.10.2008, p. 409).

--------------------------------------------------